Tre folkeskoleelever fra 8. klasse var ikke tilfredse med sekundære kilder og valgte derfor at søge svar fra en folkevalgt politiker, da skulle skrive projektopgave om apartheid i forbindelse med en emneuge.

Men i stedet for svar fik de en skarp afvisning.

Da opgaven handlede om raceadskillelse valgte pigerne at rette henvendelse til en politiker, som tidligere har haft spørgsmål om race og tæt inde på livet.

Skolepenge tilbage

Pigernes lærer, Charlotte Studtmund Klausen, godkendte et – ifølge hende – sobert formuleret brev, som pigerne fik lov til at sende til Kenneth Kristensen Berth fra Dansk Folkeparti, som i 2001 blev idømt en betinget dom for racisme

Læreren håbede, at Kenneth Kristensen Berth kunne nuancere pigernes opfattelse af, at man pr. definition er ond, hvis man er dømt for racisme.

Men Kenneth Kristensen Berth havde ikke lyst til at deltage i pigernes emneuge. I stedet fik de afvisning, som pigernes lærer nu har offentliggjort i et Facebook-opslag, der siden er blevet delt flittigt på de sociale medier.

- Jeg er klar over, at mange folkeskolelærere laver de mest bizarre projekter, men hvis en lærer rent faktisk har anerkendt denne plakat, som værende genstand for en projektopgave under det overordnede tema ”apartheid”, så må jeg sige, at pågældende lærer bør have sine skolepenge tilbage. Jeg har ganske enkelt aldrig kendt mage, skriver Kenneth Kristensen Berth blandt andet i sit svar til pigerne.

Idømt 14 dages betinget fængsel

Han henviser til den plakat, som han i sin tid hos Dansk Folkepartis ungdomsorganisation DFU var ansvarlig for.

På plakaten advarer organisationen om konsekvenserne ved et multietnisk samfund under overskrifterne; ’voldtægter’, ’grov vold’, ’utryghed’, ’tvangsægteskaber’, ’kvindeundertrykkelse’ og ’bandekriminalitet’.

Det var for stærk en kost for mange – heriblandt politikeren Arne Melchior, der efterfølgende meldte DFU’erne til politiet for overtrædelse af straffelovens paragraf 266b – den såkaldte racismeparagraf.

En paragraf, som kostede Kenneth Kristensen Berth 14 dages betinget fængsel.

Gøre op med fordomme

Og som racismedømt mente skolepigerne og deres lærer, at Kenneth Kristensen Berth ville være en god kilde i emneugen.

- En gruppe kan tage på besøg hos et stort, konventionelt landbrug med en opfattelse af, at landmanden ikke bekymrer sig om miljø og dyrevelfærd og vender tilbage med et væsentlig mere nuanceret syn på sagen. En anden gruppe har telefoninterviewet en gammel hippie om dennes tid som beboer i et kollektiv i 70’erne og har erfaret, at ikke alle 68’ere tog stoffer og dyrkede fri sex”, skriver læreren om elevernes motiv for at kontakte Kenneth Kristensen Berth.

- Jeg fornemmer, de ikke var fri for fordomme vedrørende Dansk Folkeparti, hvilket du formentlig ligeledes kunne have rokket ved via kommunikation med dem, tilføjer hun.

Ikke elevernes skyld

Over for BT forklarer Kenneth Kristensen Berth, at han føler sig misrepræsenteret i lærerindens opslag, og understreger, at han afviste eleverne, fordi de satte lighedstegn mellem apartheid og Dansk Folkeparti.

- De tre elever henvender sig til mig, da de tror, jeg går ind for apartheid. Og det gider jeg ikke finde mig i. Men det er ikke elevernes skyld. Det er deres læreres. Og det er derfor, jeg svarer hende, siger han.